
****

***Nota de premsa***

**Luis López Carrasco al cicle ‘Dies curts’**

**El director presentarà el documental ‘El año del descubrimiento’, inclòs en el cicle ‘Els millors films de l’any’**

**El cicle també inclou el primer llargmetratge de López Carrasco, ‘El futuro’, i una sessió amb una selecció dels seus curts, que mostren la seva predilecció pel cinema documental i experimental que dialoga amb el passat**



La Filmoteca continua al mes de maig el cicle *Dies curts*, el nou espai dedicat al curtmetratge i les cinematografies més properes, amb Luis López Carrasco, el director del documental que ha estat destacat per la crítica com una de les millors pel·lícules de l’any passat i guardonat amb dos premis Goya, *El año del descubrimiento*.

Autores i autors emergents o poc presents als circuits majoritaris d’exhibició hi són presents cada mes per presentar una selecció de la seva obra i compartir els processos de creació. Espai de trobada i descoberta, l’edició del 2021 de *Dies curts* compta amb Marc Ferrer, Carolina Astudillo, Dostopos (Ana Pfaff i Ariadna Ribas), Pilar Monsell, Luis López Carrasco i Pablo García Canga.

Cineasta, escriptor i professor de Comunicació Audiovisual a la Universidad de Castilla-La Mancha UCLM, el 2008 Luis López Carrasco cofunda el col·lectiu audiovisual Los Hijos, dedicat al cinema documental i experimental. Buscant sempre com el cinema es pot relacionar amb el passat, Luis López Carrasco treballa sovint amb formats com el súper-8 i els 16 mm, reforçant l’intent de reconstruir allò quotidià.

Coincidint amb el reconeixement de públic i crítica del seu segon llargmetratge, *El año del descubrimiento*, que forma part també de la programació del cicle *Els millors films de l’any 2020*, el cineasta ens acompanyarà el divendres 21 de maig per presentar una selecció dels seus curtmetratges en una sessió dedicada al cinema com a retrat.

El programa recorre un camí de retrats diferents partint de la peça dedicada al seu avi a *Aurelio Autónomo*, i seguint per peces fetes per a amics i col·laboradors com Ion de Sosa al videoclip *Habitantes*. Conclourà amb l’artista i figura clau de la movida madrilenya Tesa Arranz, a *Aliens*.

El cicle es completa amb el salt al llargmetratge de Luis López Carrasco, *El futuro*, de 2013, una mirada agredolça a la movida madrilenya i tota la seva generació.

Luis López Carrasco serà present en les sessions del seu cicle a la Filmoteca de divendres 21 de maig a les 19.00 h a la Sala Laya (selecció de curts) i dissabte 22 de maig a les 17.00 h a la Sala Chomón (*El año del descubrimiento*, assistirà al col·loqui posterior).

Si esteu interessats a cobrir aquestes sessions o fer una entrevista, adreceu-vos a:  
Jordi Martínez  
[jmartinezmallen@gencat.cat](mailto:jmartinezmallen@gencat.cat)

Podeu veure un qüestionari a Luis López Carrasco [AQUÍ](https://www.youtube.com/watch?v=Msvk6rMKFnw).

Podeu consultar la programació de *Dies curts* [AQUÍ](https://www.filmoteca.cat/web/ca/cicle/dies-curts).

**Luis López Carrasco**

Luis López Carrasco (Murcia, 1981) és cineasta, docent i escriptor. Cofundador del col·lectiu audiovisual Los Hijos, dedicat al cinema documental experimental. El seu treball com a director s’ha projectat en nombrosos festivals internacionals com Locarno, Rotterdam, Nova York, Toronto, BAFICI o Viennale i centres d’art contemporani internacionals com el Georges Pompidou o l’ICA London; i a Espanya al Museo Nacional Centro de Arte Reina Sofía, CCCB, MUSAC, Marco, Tabakalera de Donostia, La Casa Encendida, IVAM, Cendeac o Guggenheim Bilbao.

Actualment és professor a les escoles SUR, ECAM i ESCAC i col·labora regularment en les pàgines de cultura de la revista CTXT.

Entre els curtmetratges que ha dirigit es troben *Circo* (2010), *Fuente grande* (2016) i *Aliens* (2017), on torna a dirigir la mirada al passat recent d’Espanya. El curt va ser guardonat a Cinespaña (Toulouse), Dokufest Kosovo i FIDOCS (Santiago de Chile).

*El futuro* va ser el seu primer llarg en solitari, aclamat internacionalment i presentat al festival de Locarno i al D’A de 2014. *El año del descubrimiento* (2020) ha estat premiat a Cinéma du réel (París), Thessaloniki Documentary Festival i Jeonju International Film Festival, va inaugurar l’Alternativa 2020, i entre molts altres guardons ha rebut 2 premis Goya (al millor llargmetratge documental i al millor muntatge) i el Premi Sant Jordi de la Crítica Cinematogràfica de Catalunya a la millor pel·lícula de 2020.

Com a escriptor ha publicat el llibre *Europa*.